**6.7. A tanítási órán kívüli foglalkozások, tevékenységek szervezeti formái**

Az intézmény a tanórai foglalkozások mellett a tanulók érdeklődése, igényei, szükségletei, valamint az intézmény lehetőségeinek figyelembe vételével tanórán kívüli egyéb foglalkozásokat szervez.

*A tantárgyfelosztásban tervezett tevékenységek:*

- Tehetséggondozás: A tehetséggondozás keretéül szolgáló csoportokat a magasabb szintű képzés igényével a munkaközösség-vezetők és az igazgató egyeztetése után lehet meghirdetni. Vezetőiket az igazgató bízza meg.

- Felzárkóztatás: A felzárkóztatások célja az alapképességek fejlesztése és a tantervi követelményekhez való felzárkóztatás. Különösen szükséges a sportiskolai osztályok tanulói számára, akik edzőtáborok, versenyek miatti hosszabb hiányzásukból eredő lemaradásukat ilyen módon tudják pótolni. A felzárkóztatást az igazgató által megbízott pedagógus tartja.

 - Szakkörök: A tanulók igényei és az intézmény lehetőségei alapján szeretnénk minél színesebb kínálatot biztosítani. Jó lehetőség például harmadik (francia, orosz, latin) idegen nyelvvel való megismerkedésre.

- Diákkörök: A tanulók öntevékeny diákköröket hozhatnak létre, melyeknek meghirdetését, szervezését és működtetését a diákok végzik. A diákkörök munkája nagymértékben hagyatkozik a kreatív tanulók aktivitására, önfejlesztő tevékenységére. A diákkörök szakmai irányítását a tanulók kérése alapján kimagasló felkészültségű pedagógusok végzik az intézményvezető engedélyével.

- Énekkar: Elsősorban a tanulók közös éneklés iránti igényének kielégítése és a különböző iskolai ünnepek, rendezvények támogatása lehet a célja egy iskolai énekkarnak, működtetni azonban csak akkor tudjuk, ha van erre vállalkozó pedagógus.

A foglakozásokat általában heti 1, idegen nyelvi szakkör esetén (ha az iskola órakerete engedi) heti 2 órában tartjuk. A foglalkozások vezetője lehet az iskola tanára, dolgozója, külső szerv képviselője, szülő. A foglalkozásokról naplót kell vezetni. Sportfoglalkozást csak arra képesített személy vezethet.

*Tanulmányi és sportversenyek:*

 A versenyeken való részvétel tanulóink képességeinek kialakítását és fejlesztését célozza. A tanulók intézményi, városi, megyei és országos meghirdetésű versenyeken vehetnek részt, szaktanári felkészítést igénybe véve. A meghirdetett országos versenyekre való felkészítésért a szaktanárok, a szervezésért, a nevezésért a szakmai munkaközösségek és az igazgatóhelyettes felelősek.

*A diákönkormányzat programjai:*

Az iskola éves munkatervével összhangban éves terv alapján szervezhető. Hagyományos programjainak és új kezdeményezéseinek előkészítéséért, lebonyolításáért a diákönkormányzat felelős. A diákönkormányzatot pedagógus segíti.

 *Szervezett eseti foglalkozások:*

- Tanulmányi kirándulás: A tanulmányi kirándulás az iskolai élet, a közösségek kialakításának és fejlődésének szerves, pótolhatatlan része. Ezért az iskola mindent megtesz a kirándulások igényes, lehetőleg olcsó megszervezése és problémamentes lebonyolítása érdekében.

- Mozi-, színházlátogatás: Lehetőség szerint olyan előadásokat kell választani, amelyek a tanulók kulturális, történelmi vagy művészeti ismereteit bővítik, és alkalmasak arra, hogy szakórákon, vagy az osztályfőnöki órán közösen megbeszélve tanulságokkal szolgáljanak a középiskolás korosztály számára.

- Iskolanap, osztály klubdélután, szervezett közhasznú munka

- Szervezett külföldi utazás: Külföldi utazások révén a tanulók anyanyelvi környezetben gyakorolhatják a tanult idegen nyelveket, megismerhetik az adott országban élő embereket, kultúrájukat. Külföldi utazások az igazgató engedélyével és pedagógus vezetésével, a szülők hozzájárulásával szervezhetők. Az itt felsorolt szervezett eseti foglalkozások pedagógus felügyeletével szervezhetőek. A tanulmányi kirándulás, külföldi utazás és közhasznú munka esetén 20 tanulónként egy felnőtt kísérőt kell biztosítani.

 *Önköltséges tanfolyamok:*

Önköltséges tanfolyamok igazgatói engedéllyel szervezhetők. A tanfolyamok külső intézmény segítségével is, más iskola tanulóival közösen is indíthatók (gépkocsivezetés, nyelvvizsga-előkészítő stb.).

 (*A Szombathelyi Nagy Lajos Gimnázium szervezeti és működési szabályzata, 2013)*